Šetrič obrazovky s témou Matrix
***Matrix*** je kultový americký sci-fi akčný film z roku 1999. Je prvým zo série štyroch filmov, ktoré napísali a režírovali sestry Wachowské (Lilly a Lana, vtedy ešte Andy a Larry). Zahrali si v ňom Keanu Reeves, Laurence Fishburne, Carrie-Anne Mossová, Hugo Weaving a Joe Pantoliano. Film opisuje antiutópickú budúcnosť, v ktorej je realita, ktorú vníma väčšina ľudí, je v skutočnosti simulovaná realita zvaná "Matrix". Vytvorili ju stroje, ktoré takto ovládajú ľudskú populáciu. Tieto stroje využívajú tepelnú energiu a elektrickú aktivitu ľudských tiel ako zdroj energie. Počítačový programátor Neo zistil pravdu a je vtiahnutý do povstania proti strojom spolu s ďalšími ľuďmi, ktorí sa oslobodili z tohto "sveta snov".

Film *Matrix* je známy spopularizovaním efektu známeho ako "bullet time", vďaka ktorému je možné nasnímať spomalený záber, pričom pohyb kamery sa javí v normálnej rýchlosti. Vytvorený bol rozmiestnením rady fotoaparátov okolo snímaného objektu, ktoré ho odsnímali postupne s rozdielom zlomku sekundy, čo pri následnom prehratí dávalo dojem spomaleného záberu. Prvé a posledné v rade boli filmové kamery, ktoré zaznamenali začiatok a koniec scény. Film je príkladom kyberpunkovej subkultúry. Takisto obsahuje mnoho odkazov na rôzne filozofické a náboženské myšlienky a diela ako Podobenstvo o jaskyni od Platóna,
Simulácie a simulakrá od Jeana Baudrillarda a Alica v krajine zázrakov od Lewisa Carrolla. Film sa preslávil hlavne vďaka vynikajúcemu spracovaniu súbojov v hongkonskom štýle a inšpiráciou v japonskom anime.

Film *Matrix* bol prvýkrát predstavený v USA dňa 31. marca 1999, pričom celosvetovo zarobil viac ako 460 miliónov amerických dolárov. Kritikmi bol pozitívne hodnotený a okrem iných cien vyhral štyroch Oskarov, cenu BAFTA či Saturn Award. Kritici chválili film pre jeho inovatívne vizuálne efekty, kinematografiu a zábavnú hodnotu. Film sa objavuje v zoznamoch najlepších sci-fi filmov a v roku 2012 bol uložený na zachovanie do National Film Registry. Úspech filmu viedol k natočeniu dvoch jeho pokračovaní, oba napísali a režírovali sestry Wachowské: *Matrix Reloaded* a *Matrix Revolutions*. Séria filmov *Matrix* sa ďalej rozrástla do produkcie komiksov, videohier a krátkych animovaných filmov.

Film vznikol spoluprácou štúdií Warner Bros. a austrálskych Village Roadshow Pictures. Natočený bol hlavne v austrálskom Sydney.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Žena je chytená políciou v opustenom hoteli. Potom, ako premohla policajtov so svojími nadľudskými schopnosťami, prichádza skupina troch Agentov v čiernych oblekoch. Tí ju spoločne s políciou naháňajú po strechách budov. Následne zdvihne vyzváňajúci telefón v telefónnej búdke a zmizne.

Počítačový programátor Thomas A. Anderson žije dvojitý život. Jeden normálny, a druhý ako počítačový hacker s prezývkou Neo. Cíti však, že so svetom, v ktorom žije nieje niečo v poriadku a je zmätený z neustále sa vyskytujúcej záhadnej frázi "Matrix" v počítači. Žena, Trinity, ho kontaktuje a prezrádza mu, že muž menom Morfeus mu môže vysvetliť túto frázu; avšak Agenti vedení Agentom Smithom Nea zadržia a násilím sa snažia aby im pomohol chytiť "teroristu" Morfeusa. Bezúspešne, Neo sa stretne s Morfeusom. ktorý mu ponúka: červenú alebo modrú kapsulu. Červená mu má ukázať pravdu o Matrixe a modrá ho má vrátiť späť do jeho doterajšieho života. Potom, ako prehltne červenú kapsulu sa realita rozpadá a Neo sa ocitne holý a slabý v tekutinou naplnenej "liahni", ktorá je len jednou z nespočetného množstva ďalších. Všetky sú prepojené káblami s prepracovaným elektronickým systémom, ako aj všetky ľudské telá v týchto liahňach. Neo je však zachránený a vytiahnutý na palubu Morfeovho vznášadla *Nabuchodonozor*.

Potom, ako sa Neo zotaví, dozvedá sa pravdu: keď ľudia vytvorili umelú inteligenciu, teda inteligentné stroje, stroje začali vojnu proti ľuďom a vyhrali. Keďže ľudia zničili prístup strojov k solárnej energii, vďaka ktorej fungovali, stroje začali ľudí používať ako zdroj bioelektrickej energie. Matrix je zdieľaná simulácia sveta, v ktorom sú mysle ľudí uväznené a spacifikované - od narodenia až po smrť. Všetci slobodní ľudia žijú v Sione, ktorý je posledným útočiskom reálneho sveta. Morfeus a jeho posádka sa dostanú do Matrixu, aby od neho odpojili zotročených ľudí a prijali ich k sebe. Ich chápanie simulovanej reality im dovoľuje porušovať fyzikálne zákony Matrixu, vďaka čomu získavajú nadľudské schopnosti. Morfeus však varuje Nea, že smrť v Matrixe tiež zabije fyzické telo v realite, a tiež, že Agenti sú silné, čulé programy, ktoré majú za úlohu odstraňovať hrozby pre systém. Morfeus verí, že Neo je "vyvolený", teda obzvlášť silný človek, ktorý podľa predpovedí oslobodí všetkých ľudí a ukončí vojnu. Neova šikovnosť počas virtuálneho boja s Morfeom dáva Morfeovi vieru.

Morfeova skupina vchádza do Matrixu aby Neo navštívil Veštkyňu, proroka, ktorý predpovedal príchod "vyvoleného". Naznačí mu, že on nieje "vyvolený", a že si bude musieť vybrať medzi záchranou Morfeovho života a záchranou svojho. Predtým, ako chce Morfeova skupina opustiť Matrix, je prepadnutá skupinou Agentov spolu s taktickou policajnou jednotkou, ktorých varoval Cypher, člen posádky, ktorý zradil Morfea aby sa mohol vrátiť späť do Matrixu. Morfeus sa nechá chytiť, pričom zvyšok posádky utečie. Cypher takisto opúšťa Matrix a keď sa zobúdza v realite a zabíja niekoľkých členov posádky vznášadla, ktorí sú bezbranní v realite, pretože sú v tej chvíli napojení na Matrix. Vo chvíli, keď chce odpojiť Nea a Trinity, jeden z členov vznášadla, operátor Tank ho zabije.

 Opis zápletky alebo rozuzlenia príbehu sa tu končí.
### Matrix

Matrix je počítačom vytvorená realita, ktorá je všade okolo. Ľudia v ňom žijú svoj život v akejsi umelej skutočnosti, ktorá je v reále "skoro" dokonalým počítačovým systémom fungujúcim na báze vytvorených programov. Ich fyzické telá sú len zdrojom energie pre nový svet, v ktorom vládnu stroje. Ten svet, "Matrix", v skutočnosti už dávno neexistuje a mozgy ľudí sú permanentne pod nadvládou umelej inteligencie. Slnko, vietor, vzduch, vtáci, to všetko sú počítačové programy s občasnými problémami, ako napríklad pocit déja vu, čo je vlastne len chyba programu. Tak ako každý systém, tak aj Matrix má svoje chyby.

Obsadenie
---------

* Keanu Reeves ako Thomas A. Anderson / Neo
* Laurence Fishburne ako Morfeus
* Carrie-Anne Moss ako Trinity
* Hugo Weaving ako Agent Smith
* Joe Pantoliano ako Cypher
* Gloria Foster ako Veštica
* Marcus Chong ako Tank
* Paul Goddard ako Agent Brown
* Robert Taylor ako Agent Jones
* Julian Arahanga ako Apoc
* Belinda McClory ako Switch
* Anthony Ray Parker ako Dozer
* Matt Doran ako Mouse
* Ada Nicodemou ako DuJour (dievča s tetovaním bieleho králika)
* David Aston ako Rhineheart
* Marc Gray ako Choi
* Deni Gordon ako Kňažka
* David O’Connor ako doručovateľ FedEx
* Fiona Johnson ako programová žena v červenom
* Nigel Harbach ako programový policajt
* Luke Quinton ako člen bezpečnostnej služby
* Bill Young ako poručík

Produkcia
---------

V roku 1994 predstavili sestry Wachowské spoločnosti Warner Bros. skript k filmu *Zabijaci* (Assassins). Prezident produkcie Lorenzo di Bonaventura sa po prečítaní rozhodol naňho kúpiť práva, spolu s ďalšími dvoma projektmi (*Bound* a *Matrix*). K projektu Matrix sa pripojil producent Joel Silver a bolo rozhodnuté, že sa film bude nakrúcať v Austrálii v koprodukcii s Village Roadshow Pictures.

Pred začiatkom nakrúcania museli herci pochopiť a vedieť vysvetliť *Matrix*. Herci dostali povinné čítanie, napr. *Simulácie a simulakrá* od francúzskeho filozofa a sociológa Jeana Baudrillarda.

Wachowské ako obdivovateľky akčných filmov Hong Kongu sa rozhodli najať čínskeho choreografa bojových umení Yuen Woo-pinga, ktorý niekoľných mesiacov trénoval hercov filmu.

Kód, ktorý vytvára samotný Matrix je často zobrazovaný zelenými nadol-padajúcimi znakmi. Objavuje sa počas všetkých troch filmov a je vyobrazený aj na filmových plagátoch. Taktiež scény odohrávajúce sa v simulácii boli viac zafarbené do zelena, zatiaľ čo skútočný svet obsahoval viac modrej.

Nakrúcanie začalo v marci 1998 a skončilo v auguste 1998, celkovo trvalo 188 dní.

*Matrix* je známy aj vďaka špeciálnemu efektu bullet-time, vďaka ktorému je možné nasnímať spomalený záber, pričom pohyb kamery sa javí v normálnej rýchlosti. Vytvorený bol rozmiestnením rady fotoaparátov okolo snímaného objektu, ktoré ho odsnímali postupne s rozdielom zlomku sekundy, čo pri následnom prehratí dávalo dojem spomaleného záberu. Prvé a posledné v rade boli filmové kamery, ktoré zaznamenali začiatok a koniec scény.

*Matrix* je prvý film, z ktorého sa v USA predalo viac ako milión DVD nosičov a ako prvý v USA prekročil hranicu 3 milióny predaných DVD nosičov.

Referencie
----------

1. ↑   *The Matrix* [online]. British Board of Film Classification, [cit. 2013-05-12]. Dostupné online.
2. 1 2   *The Matrix (1999)* [online]. LUMIERE, [cit. 2017-03-21]. Dostupné online.
3. 1 2   *The Matrix (1999)* [online]. IMDb, [cit. 2009-06-24]. Dostupné online.
4. ↑  Miller, Laura. *"The Matrix and Philosophy" by William Irwin, ed.* [online]. Salon, 5. december 2002, [cit. 2012-11-15]. Dostupné online.
5. ↑   Rotten Tomatoes, [cit. 2012-07-07]. Dostupné online.
6. ↑   *The Matrix (1999): Reviews* [online]. Metacritic, [cit. 2008-07-11]. Dostupné online.
7. ↑  HERITAGE, Stuart. The Matrix: No 13 best sci-fi and fantasy film of all time. *Guardian.co.uk* (Londýn), 21. október 2010. Dostupné online.
8. ↑   *Top 25 Sci-Fi Movies of All Time – Movies Feature at IGN* [online]. Movies.IGN.com. Dostupné online.

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Matrix (film)**
* Spolupracuj na Commons Commons ponúka multimediálne súbory na tému **Matrix (film)**